
Naturhistorisk museum 

Prosess Faglig Prioritering –– Fase 2

1. Innledning
NHM gjennomførte i 2001–02 og i 2005–06 grundige strategiprosesser. De gjeldende forskningsmessige prioriteringene ved NHM framgår av NHMs strategiplan for 2006-2009 (Se vedlegg). Denne strategiplanen er lagt til grunn for arbeidet med faglig prioritering som nå har startet opp, men fagprioriteringsprosessen har tidsperspektiv langt utover strategiplanens varighet. Et viktig nytt moment i forbindelse med fagprioriteringsprosessen er også de siste års sterke revitalisering av de naturhistoriske universitetsmuseene som følge av den betydelig økte etterspørselen fra samfunnet etter kunnskap om naturmangfold. Samlingsbasert forskning inkludert biosystematikk møtes også av økende internasjonal interesse. Alt dette legger til rette for en enda bedre utnyttelse av samlingene ved NHM, også i frontforskning.

De samme signalene gjennomsyrer den nylig framlagte St.meld. nr. 15 (2007–2008) ’Tingenes tale Universitetsmuseene’. I meldingen understrekes sammenhengen mellom universitetsmuseenes samfunnsansvar og den forskningen som skal drives ved museene:

’Museene har et særlig ansvar for å sikre samfunnets behov for kunnskap om vår natur- og kulturarv. ... de naturhistoriske samlingene [representerer] uerstattelige kilder til kunnskap om endring i naturen i et langtidsperspektiv. Å oppdage, beskrive, tolke og formidle er grunnleggende forutsetninger for å skape ny forståelse for sammenhenger og mangfold i de natur- og menneskeskapte omgivelsene. Det er universitetsmuseenes oppgave å produsere kunnskap om dette for samfunnet.’ (s. 9)
Meldingen gir også (s. 7) signaler om ’en tettere koordinering ... mellom Kunnskapsdepartementet, universitetene og universitetsmuseene.’ Det er umulig ikke å tolke signalene i St.meld. nr. 15 som en serie sterke styringssignaler for NHM sine faglige prioriteringer. 

2. Komparative fortrinn

Naturmangfoldet er et hovedstikkord for all forskningen ved NHM, som også framheves i St.meld. 15. Med naturmangfoldsforskning menes her biologisk og geologisk forskning med hovedfokus på å beskrive mangfoldet (variasjonen) i naturen, og å forklare årsakene til dette mangfoldet. Utgangspunktet er mangfoldet i naturen, det vil si artsmangfoldet og mangfoldet av mineraler og bergarter. Det biologiske mangfoldet har to viktige aspekter:

1. mangfoldet av taksa som studeres i systematikk og taksonomi (og de evolusjonære prosessene som er årsaken til at dette mangfoldet har oppstått);

2. artsmangfoldets fordeling (utbredelsesmønstre), som studeres i den delen av økologifaget som søker mønstre i arters fordeling på ulike skalaer i tid og rom (biogeografi og naturtypeforekomstmønstre) og [økologiske/historiske] forklaringer på disse mønstrene.

Samlingene, som er unike for universitetsmuseene, gjør naturmangfoldforskning til vårt store komparative fortrinn. Samtidig med at samfunnets etterspørsel etter kunnskap om naturmangfoldet har økt de siste årene, har denne typen forskning og denne typen kompetanse blitt aktivt nedbygd ved de ordinære universitetsinstituttene. De siste årenes omlegginger av universitetsundervisningen har ført til at de ordinære universitetsinstituttene ikke lenger engang sikrer utdanning av fageksperter på naturmangfold. Dette har tydeliggjort de naturhistoriske universitetsmuseenes ansvar som kunnskapsprodusenter om naturmangfoldet til samfunnet, også på utdanningssida. Det er derfor betimelig at museenes samfunnsansvar nå trekkes fram både i Kunnskapsdepartmentets tildelingsbrev til Universitetetet og i St.meld. nr. 15 om universitetsmuseene.
Samfunnets etterspørsel etter kompetanse om naturmangfoldet basert på museenes samlinger er sterkt økende og vil sannsynligvis øke sterkt også framover. Det som i første rekke etterspørres er fageksperter med høy kompetanse om naturmangfold. Ulike forvaltningsorganer har stort behov for kunnskap om naturtyper og arter; deres geografiske utbredelse, opplysninger om artenes forekomststeder, hjelp til identifikasjon av arter f.eks. i forbindelse med konsekvensutredninger av naturinngrep, truethetsvurderinger (rødlisting), og vurdering av konsekvenser av spredning av fremmede arter. Etableringen av en norsk GBIF-node ved NHM i 2005 står sentralt, samt vår satsning på utvikling av ’automatisk’ artsidentifisering ved DNA barcoding. 

En nødvendig forutsetning for å kunne levere naturmangfoldinformasjon av høy kvalitet er en sterk faglig forankring i basal forskning innen systematikkfaget, som i vid forstand inkluderer bl.a. tradisjonell taksonomi, molekylær systematikk og biogeografi. 
Systematikk er et fag i rivende utvikling. Et sterkt forskningsmiljø er nødvendig for å følge opp og delta i fronten av den internasjonale utviklingen på dette feltet.

Den basale systematiske (taksonomiske) forskningen innebærer f.eks. studier av en gruppe organismer for å avklare hvilke arter som inngår, hvilke navn de skal ha, hvordan de skal avgrenses morfologisk, hvordan de er beslektet, hvor de finnes, hvordan og hvor de har oppstått, og hvordan de kan identifiseres. I motsetning til hva mange synes å mene, er dette i høyeste grad en hypotesedrevet disiplin. En full forståelse av karakterutvikling og evolusjon innenfor en organismegruppe er en lang prosess hvor oppsatte hypoteser om slektskap og homologier stadig evalueres på grunnlag av nye data som skaffes fram, ved innsamling i felt og bruk av samlingsdata. Denne kunnskapen kan så senere benyttes til mer rutinemessig artsidentifisering for forskjellige formål (se over). Systematikken omfatter studier både av mønstre og av prosesser, og kombinerer dermed et sterkt deskriptivt element med et sterkt fokus på evolusjonære og biogeografiske prosesser. De aller fleste av NHMs internasjonale publikasjoner innen systematikk inneholder eksplisitte referanser til konkrete museumsobjekter som ligger til grunn for studiet. Studier av prosesser og en sterk teoretisk forankring er en forutsetning for å kunne tolke de ofte komplekse mønstrene vi ser. Det er ikke en triviell øvelse å avgrense arter, og konklusjonene kan ha store samfunnsmessige og økonomiske konsekvenser - noe forskningen ved NHM på fiskeparasitten Gyrodactylus klart har vist.

Selv om begrepet naturmangfold brukes i vid forstand for å karakterisere NHMs komparative fortrinn, skal kjernen i naturmangfoldområdet, systematikken, som eksplisitt er knyttet til objekter i museumssamlinger, være NHMs hovedsatsing i forskningen. 
3.  Kvalitativ analyse av forskningsvirksomheten ved NHM

Faglig styrke og kvalitet 


Ved NHM ligger den faglige styrken innen naturmangfold, i første rekke de systematiske delene av bio- og geofagene. NHM har siden 2001 arbeidet å integrere den faglige virksomheten på tvers av faggrensene. Et felles tverrfaglig samarbeid mellom seksjonene er etablert gjennom et felles senter NCB (National Centre for Biosystematics). Samtidig foregår også en del aktiviteter som er spesifikke for hver enkelt fagseksjon. 
a.  Biologi

Innen zoologi er taksonomi, systematikk, populasjonsbiologi, biogeografi og dertil atferdsøkologi og molekylære evolusjonsprosesser hovedforskningsområder. Kvaliteten og produksjon av vitenskapelige artikler med fokus på biologisk mangfold har økt betydelig i de siste årene. Dette må ses i sammenheng både med opprettelsen felles laboratoriefasiliteter og med den generelle tendensen til økt samarbeid mellom forskere innen ulike disipliner. Ressurser (penger og tid) har blitt avsatt for å bygge opp NHMs DNA- og mikroskopifasiliteter, og for teknisk og vitenskapelige forbedringer av  samlingene (f. eks. insektsamlingen). Et eksempel på utnyttelse av potensialet for økt forskningsaktivitet og kvalitet gjennom synergieffekter er Gyrodactylus- forskningen som er basert på kompetanse innen parasittologi, morfometri, molekylær taksonomi og systematikk, fylogeografi og populasjonsbiologi. Gyrodactylus-gruppen ved NHM er nå i den internasjonale forskningsfronten innenfor fiskeparasittologi. Tilsvarende synergier er oppnådd innen forskning på biodiversitet hos pattedyr, blant annet basert på utvikling av metodikk for analyse av gammelt DNA. Genetiske analyser av prehistoriske og historiske bein fra museumssamlinger har gjort det mulig å rekonstruere populasjonsstrukturen hos historiske og/eller utryddete populasjoner av f. eks. grønlandshval og hvalross. 
NHMs forskning innen atferdsøkologi på utvalgte fuglearter nyter høy internasjonal respekt. Denne typen forskning har hovedvekten på atferdsstrategier og selektive fordeler under partnervalg og har i de siste årene bidratt betydelig til seksjonens publikasjonsliste i high-impact (nivå 2) tidskrifter. Denne forskningen dreies nå mer mot naturmangfoldproblemstillinger, inkludert systematikk og taksonomi. 
Entomologi (insektforskning) har gjennom alle år vært et sentralt forskningsfelt ved NHM, og i dag har museet et hovedansvar for faget ved UiO. Ved museet ble det i 2004 opprettet et Nasjonalt senter for insektkartlegging i samarbeid mellom NHM, Norsk institutt for skog og landskap og Bioforsk. Ved museet arbeides det med taksonomi innen flere insektgrupper, og både molekylære og morfologiske metoder nyttes til fylogenetiske analyser. NHMs entomologer er ledende nasjonale kapasiteter innenfor flere viktige insektgrupper. Forskningen har synliggjort behovet for økt kunnskap innenfor sammenlignende morfologi. Insektene utgjør en betydelig del av det globale artsmangfoldet, og behovet for inventeringer og taksonomiske arbeider er meget stort, både nasjonalt og globalt. 
Zoologisk ferskvannsforskning med fokus både på systematiske og økologiske problemstillinger har lange tradisjoner ved NHM, især har fisk og fiskens næringsdyr i ferskvann, og høyfjellet og Arktis, stått i fokus. Sentralt i denne forskningen står NHMs feltstasjon ved Øvre Heimdalsvatn i Jotunheimen og NHMs egne oppdragsenhet, Laboratorium for ferskvannøkologi og innlandsfiske (LFI), nå del av Seksjon for eksternt finansiert forskning. LFIs virksomhet ligger i skjæringspunktet mellom NHMs faglige profil og samfunnets behov for oppdatert naturkunnskap. Fokuset på økologiske problemstillinger dreies nå mot biologisk mangfold og rødlistearter, med ferskvannsøkologisk kunnskap som fundamentet for å forstå artenes respons på ytre påvirkninger. En sentral problemstilling er hvordan produksjonsgrunnlaget av næringsdyr endrer seg på kort og lang sikt når innsjøer reguleres eller vannføringen i elver reduseres. Her har LFI-laboratoriene ved de tre universitetsmuseene Oslo, Bergen og Trondheim vært ledende fagmiljøer. Høyalpine og arktiske sjøer representerer yttergrensen for mange arters utbredelse, og innsikt i effekter av temperatur, næringssalter og klimaendringer er viktige forutsetninger for god forvaltning. Vannkraftssektoren er nå er inne i en fase der energiproduksjonen skal økes, samtidig som ødelagte vassdrag skal restaureres. Kjennskap til reguleringseffekter er avgjørende for at tiltak skal virke etter hensikten. 

De botaniske fagmiljøene ved NHM har lang tradisjon for forskning over et bredt spekter av problemstillinger innenfor naturmangfoldområdet som strekker seg fra systematikk til vegetasjonsøkologi. De fleste forskerne i botanikk har systematikk/taksonomi som sitt hovedområde, knyttet til de artsgrupper de har ansvar for i samlingene. Det geografiske spennet er vært stort: fra Norge inkludert arktiske strøk til store deler av østlige og sørlige Afrika. Viktige verktøy for taksonomiske studier har vært morfometrisk analyse og multivariat statistikk. NHM har dessuten sterk kompetanse på molekylær systematikk/biogeografi, kromosomcytologi og studier av reproduksjon (for eksempel krysningsforsøk for å sjekke om populasjoner er reproduktivt isolert og dermed gode biologiske arter). Kromosomcytologi har historisk vært et svært viktig forskningsfelt for systematikerne ved NHM, og er et felt hvor NHM helt klart har det sterkeste miljøet i landet. Sammen med ’Evo-Devo’ og genomics er kromosomcytologi viktig i moderne systematisk forskning (studier av fylogeni og artsdannelse).

Det botaniske fagmiljøet ved NHM har også en lang og ubrutt tradisjon innen vegetasjonsøkologi og forskning på artsmangfold-relasjoner, bl.a. klassisk plantegeografi, med klar forankring i samlingene. Mye av denne forskningen ligger i en ’pattern-and-process-tradisjon’, hvis formål er å undersøke arters fordelingsmønstre i naturen i rom og tid og å forklare disse økologisk. Denne forskningen har resultert i bidrag til metodeutvikling og metodeutprøving, særlig innenfor multivariat statistisk analysemetodikk, og at ansvaret for utvikling av en ny norsk naturtypeinndeling (NiN – ’Naturtyper i Norge’), som skal foreligge i første versjon i 2009, er lagt til NHM. Det er en jevn og økende publiseringsaktivitet innenfor dette feltet ved NHM. De aller siste årene har biomangfoldmodellering, blant annet ved bruk av GIS, blitt et viktig forskningstema i forlengelse av pattern-and-process-tradisjonen. En forskergruppe med biomangfoldmodellering som hovedfokus, er under oppbygging rundt GBIF-noden. Biomangfoldmodelleringen er bl.a. viktig for kartlegging og overvåking av truete arter. Flere forskningsprosjekter er igangsatt, bl.a. er to arbeider akseptert for publisering i høyt rangerte tidsskrifter. 

b.  Geologi

Den geofaglige forskningen ved NHM faller innen to hovedretninger: georessurser/mineraler og paleontologi/stratigrafi. Museets mineral- og bergartssamlinger er av høy kvalitet og regnes som blant de 10 beste samlingene i sitt slag i verden. NHM har frontforskning innen høytrykksmineralogi og mineralfysikk og innena malm- og industrimineralprospektering, med spesiell fokus på sjeldne elementer og edelmetaller, samt mikro- og nanomineralogi. NHM representerer det nasjonale tyngdepunktet for paleontologi/stratigrafi. Innen paleontologi har NHM stor kompetanse på biostratigrafi og taksonomi. Museets rikholdige paleontologiske samlinger danner basis for pågående forskning om livets utvikling og paleogeografi. Denne forskningen belyser Oslofeltets geologiske utvikling og Svalbards og nordområdenes stratigrafi. Museets samling fra Novaja Semlja er viktig for arktisk geologisk forskning, og av betydelig industriell interesse. Museets forskere deltar aktivt i den Internasjonale stratigrafiske kommisjon. Hovedredaktøren for ”Geological time scale”, det internasjonale standardverket for inndelingen i geologiske tidsperioder, er ansatt ved NHM. Museet har initiert og har en sentral rolle i arbeidet med å revidere stratigrafien for norsk sokkel. Museets paleontologer har i de senere år oppdaget og beskrevet flere nye arter, både i Oslofeltet og på Svalbard. Stor nasjonal og internasjonal interesse har vært knyttet til funnet av en kjempeøgle (Pliosaurus) på Svalbard. Museets forskere har deltatt i arbeidet knyttet til toktvirksomhet og har bidratt til ny og bedre biostratigrafisk og taksonomisk forståelse av Norskehavets og Nordatlanterens geologiske og klimatiske utvikling. 

c.  Samling av spissforskningen i National Centre for Biosystematics (NCB) 

Sammenslåing av museene og Botanisk hage til NHM aktualiserte en styrking av det forskningsmessige samarbeidet mellom botanikere, zoologer og geologer. Som et ledd i dette samordnet NHM mye av den fremste forskningen og forskerutdannelsen innen biosystematikk under paraplyen NCB (National Centre for Biosystematics). NCB besto fra starten av 7 av NHMs beste seniorforskere og deres forskningsgrupper innen botanikk og zoologi. 

Statistikken for de første årene viser at målene om en styrking av spissforskningen i systematikk ved NHM ble oppnådd, kanskje i større grad enn forventet. NCB-personellets publisering i internasjonale tidsskrifter med referee-ordning ble tredoblet i perioden 2002–07 (fra 15 artikler i 2002 til ca 51 i 2007). Samtidig har det funnet sted en forskyvning i retning av publisering i mer velrenommerte tidskrifter. Mens mindre enn 10% av artiklene ble publisert i tidsskrifter på høyeste nivå (nivå 2) i 2002, ble 30-40% av artiklene publisert på nivå 2 i 2006-2007. 

Publiseringsmessig begynner NCB nå å nærme seg det nivået som forventes av søkere til sentre for fremragende forskning, med en betydelig publisering i ’high-impact’ tidsskrifter. Samtidig har NCB opprettholdt sin opprinnelige målsetning om å kombinere kompetanse i feltbaserte studier, tradisjonelle taksonomiske metoder og molekylær systematikk/biogeografi. Dette gjenspeiles i de internasjonale publikasjonene, og ikke minst i floraverkene Lids flora og The Pan Arctic Flora Checklist, som kombinerer informasjon fra klassiske felt- og herbariestudier med resultater av studier med molekylære metoder.

17 NCB-tilknyttede stipendiater har nå disputert for doktorgraden, og flere disputaser ventes våren 2008. I tillegg har totalt 22 Master-studenter avlagt eksamen i perioden 2002–2007. En rekke utenlandske gjesteforskere har arbeidet ved NCB, med opphold på opptil 2 år. Flere av disse har valgt å komme til NCB med finansiering fra sitt hjemland.

4. Prioritering av fremtidig virksomhet
a. Prioriteringer i strategisk plan
NHMs trategiplan for 2006-2009  gir klare føringer for forskningen:

1. Kvalitet og samlingstilknytning er overordnet 
2. Biosystematikk prioriteres innen biofag 
3. Kompetanse på analyse av naturmangfoldsinformasjon skal opprettholdes
4. Geologisk forskning skal ta utgangspunkt i Oslofeltets, kontinentalsokkelens og 

nordområdenes geologi. Forskning innen georessurser/mineraler konsentreres.

b. Satsing på forskning omkring naturmangfoldet.

Valget av naturmangfold som hovedtema for forskningen ved NHM betyr at NHM skal bygge videre på det fortrinn samlingene gir og legge til rette for en enda bedre utnytting av dette fortrinnet. Som landets største naturhistoriske museum har NHM et ansvar for å levere forskning av høy kvalitet til samfunnet. Denne forskningen skal ha to siktemål; å dekke samfunnets behov for kunnskap og å være av høy internasjonal kvalitet. En stor del av NHMs forskning har i de senere år vært knyttet til Arktis og Nordområdene. Det tas sikte på at NHM også i fremtiden skal gi høy prioritet til utforskningen av disse områdene. 

Innenfor kjernetemaet naturmangfoldforskning vil NHM prioritere 
· taksonomisk forskning på resent og fossilt plante- og dyremangfold (inkludert evolusjonære prosesser), samt biogeografi (inkludert fylogeografi) 

· berggrunnsgeologi, mineralogi og petrologi, vegetasjonsøkologisk forskning og prediksjonsmodellering av arter og naturtyper (knyttet opp mot GBIF-Norge)

Denne lista tydeliggjør at satsing på naturmangfold altså ikke betyr omlegging av kursen, men å spisse forskningen mot felter innen samlingsbasert naturmangfoldforskning som allerede holder høyt internasjonalt nivå. 

c. Videreutviklingen av forskning innen naturmangfold ved NHM
Videreføring av NCB

Satsingen på NCB er videreført i NHMs strategiplan, som slår fast at biologisk systematikk skal være det mest sentrale forskningsområdet innen biologi ved NHM. Det tas sikte på å inkludere paleontologi sterkere i NCB. En videreutvikling av NCB mot nasjonalt toppnivå vil kreve en fortsatt kraftinnsats fra kompetent personell og en solid, forutsigbar finansiering. Kjernefinansieringen av NCB i femårsperioden 2002–06 besto i et spleiselag mellom Forskningsrådet og NHM, i form av et SUP-program. Ved NCB arbeides det kontinuerlig med å sikre videre eksterne finansiering av virksomheten, og det drives et omfattende arbeid med utvikling av nye projektsøknader. Etter at SUP-programmet ble avsluttet, har det vært en særlig utfordring å holde NCB-seniorene og deres forskningsgrupper sammen i et større forskningsfellesskap. 
Fornyelse og samarbeid: mot en ny revolusjon i systematikkfaget

NHM (og tilsvarende institusjoner) står i dag overfor en like stor omveltning innen systematikkfaget som da molekylære metoder for alvor ble innført. Stikkordet er en helt ny DNA-sekvenseringsteknologi, som allerede har begynt å revolusjonere systematisk forskning. Vi er på vei fra en tidsalder med analyser av enkelt-gener til en tid der hele genomer (dvs. alt DNA) analyseres samtidig hos mange organismer. NHM må omstille seg kraftig for å kunne delta aktivt i en utviklingen der nye fellesressurs-sekvensatorer produserer enorme mengder DNA-data. Til dette trengs bioinformatikk-ekspertise. Omstilling vil også være nødvendig for planlegging av nye forskningsprosjekter med nye problemstillinger som det tidligere ikke var mulig å angripe. Den nye teknologien er allerede tatt i bruk i NHM’s EU-prosjekt ECOCHANGE, som benytter en fransk fellesressurs plassert i Paris. Et tilsvarende instrument (en 454-sekvensator) er nå installert ved CEES, Biologisk institutt. 
En viktig utfordring for NHM er også å få til en bedre utnyttelse av den genetiske informasjonen som ligger i samlingsmateriale (analyser av gammelt DNA). Siden gammelt genetisk materiale er kjemisk degradert, krever slike analyser høy kompetanse og er tids- og ressurskrevende. Derfor har genetiske undersøkelser stort sett vært basert på nylig innsamlet materiale, og nye DNA-samlinger er under etablering ved NHM. Det gjelder også for forskningsinitiativer som DNA barcoding som metode i analyser av biodiversitetet. NHM ønsker å delta aktivt internasjonalt i videreutvikling av DNA barcoding som verktøy, men stor forskningsinnsats gjenstår før det kan brukes rutinemessig av naturhistoriske museer for sikker artsidentifikasjon. De nye mulighetene for rask sekvensering av store mengder DNA vil sannsynligvis føre til rask utvikling innen DNA barcoding (og føre til stort behov for kompetanse innen bioinformatikk), og få stor betydning for museets samlinger. Spesielt de nye DNA-samlingene kommer i økende grad til å bli referansesamlinger som vil supplere klassiske samlinger. 
Samtidig som nye molekylære metoder tas i bruk, avdekkes også behovet for å ivareta og videreutvikle klassiske disipliner som for eksempel sammenlignende morfologi. Etter at molekylære data gjennom flere år har blitt benyttet i fylogenetiske analyser, har det vokst frem en økende forståelse for at denne type data alene ikke er tilstrekkelig for å bygge opp sterke og stabile slektskapsanalyser. Også dette vil være en utfordring for systematikken i årene fremover. 
d.  Samarbeid med andre enheter på Universitetet

Institutt for geofag
IG er NHMs nærmeste samarbeidspartner inngen geologi ved UiO, både innen forskning og undervisning. Samarbeidet omfatter også laboratorier og verksteder. Deler av NHMs geologiske virksomhet ble for noen år siden overført til Institutt for geologi. Det er fortsatt behov for avklaringer om arbeidsdeling mellom NHM og IG for å styrke UiOs totale profil innen geologi. NHM ser også muligheter for styrket samarbeid med SSF-ene PGP og ICG. 

Biologisk institutt

NHMs aktiviteter innen DNA-basert biosystematikk faller naturlig inn under den tverrfakultære satsingen ’Molecular Life Sciences’. NHM har i dag samarbeid med en rekke forskningsgrupper ved Biologisk institutt, men det er fortsatt potensiale for å styrke dette, bl.a. gjennom fellesprosjekter med CEES og MERG hvor NHM kan bidra med sin spesialkompetanse på biosystematikk og samlingsbasert naturmangfoldforskning. 
Kulturhistorisk museum
På samme måte som det er ønskelig med større tverrfaglighet innen naturvitenskapelig forskning, er det også ønske om større grad av samarbeid mellom museene (se for eksempel NOU 2006:8 Kunnskap for fellesskapet. Universitetsmuseenes utfordringer). 

Det er en uttalt utfordring til museumssektoren å bidra til sterkere samarbeid mellom natur- og kulturhistoriske museer. En rekke kulturhistoriske fenomener og prosesser kan tilbakeføres til, eller forstås bedre, også i et naturfaglig perspektiv. KHM og NHM har i noen grad samarbeidet om slike prosjekter, særlig på formidlingssida, men det burde være grunnlag for betydelig sterkere samarbeid også på forskningssiden. Spesielt tas det sikte på et styrket samarbeid med KHM om studier der gammelt DNA nyttes til å belyse arkeologiske problemstillinger. 
Øvrige enheter
NHM ser muligheter for styrket samarbeid med Kjemisk institutt og Fysisk institutt innen utvalgte områder, som for eksempel isotopanalyser og høytemperaturmineralogi. Samarbeid med det nyopprettede SAFE om thoriumforskning vil også være aktuelt. Innen biomangfold-forskningen er SUM en aktuell partner for tverrfakultært samarbeid og det er muligheter for samarbeid med CICERO innen klimaeffektforskning. 

e.  Samfunnsrelevans
NHM leverer allerede i dag viktige forskningsbidrag om naturmangfold og utdanner etterspurte fageksperter. Det er imidlertid grunn til å anta at samfunnets etterspørsel etter fageksperter innenfor naturmangfold-området, som har erfaring fra arbeid med samlingsdata, vil fortsette å øke i årene som kommer og tilføre naturmangfoldforskningen økte ressurser. 
Taksonomisk forskning har en klar samfunnsnytte, spesielt når arbeidene resulterer i bestemmelseslitteratur som blir viktige referanseverker. Alle samfunnsområder som er basert på naturvitenskap, og ikke minst undervisning på alle nivåer, baserer seg på slike verker. 

Naturmangfoldforskning ligger an til å bli en vekstsektor i årene som kommer. Iverksettelse av en ny naturmangfoldlov vil komme til å forsterke denne trenden ved å stille krav om grundigere dokumentasjon og verdisetting av naturverdier knyttet til forekomster av naturtyper og av arter, før inngrep. Gjennom temaet naturmangfold har NHM en gyllen mulighet til å skape seg en forskningsprofil som både er nasjonalt relevant og internasjonalt spisset, og som
· gir mulighet for vekst, både i grunnforskning og oppdragsforskning;
· har rot i samlingene og styrker samlingene;
· skaper basis for moderne og avanserte undervisning i naturmangfold; og som
· viser at museene tar samfunnsansvaret på alvor.
Etterspørselen etter kompetanse om naturmangfoldet vil bli økende innenfor et stort spekter av samfunnssektorer og forvaltning. Det vil derfor bli et økende behov for å utdanne kandidater med denne kompetansen. NHMs fokusering på naturmangfoldforskning gir grunnlag for en sterk satsing på utdanning innen dette fagområdet, på alle akademiske nivåer fra bachelor til doktor og, ikke minst, som etter- og videreutdanning. 

Med vennlig hilsen

Elen Roaldset
direktør






Fridtjof Mehlum








forskningssjef 
Vedlegg

Fra NHMs strategiplan 2006-2009:

Forskning

Hovedmål

NHM skal bidra til at UiO styrker sin stilling som forskningsuniversitet av høy

internasjonal standard. Forskningen skal i stor grad være samlingsorientert og integrert

med samlingsvirksomheten. Alle NHMs forskere og forskergrupper skal holde et godt

internasjonalt nivå og de fremste skal holde europeisk toppnivå innenfor sine

fagområder.

For å nå dette hovedmålet vil NHM:

F1 Styrke forskningens kvalitet og samlingstilknytning

Kunnskapsbasen for NHMs forskning skal spisses gjennom målrettet og effektiv bruk av

forskningsressursene. Dette innebærer at NHM vil investere tyngre i de beste

forskergrupper for å utvikle dem videre og stimulere til mer internt samarbeid gjennom

dannelsen av flere forskergrupper. Det er også et mål at all forskning ved NHM har en

samlingsrelevans. En større andel av forskningsmidlene (dvs. driftsmidler, teknisk

assistanse og stipendiatstillinger) skal tildeles etter dokumenterte resultater og

kvalitetsevalueringer.

F2 Fokusere på biologisk systematikk

Biologisk systematikk skal være NHMs mest sentrale forskningsområde innen botanikk

og zoologi. Et viktig ledd i dette vil være å videreføre National Centre for Biosystematics

(NCB) som NHMs hovedsatsing.

F3 Opprettholde kompetanse knyttet til naturmangfoldet.

NHM skal ha kompetanse i analyse av naturmangfoldinformasjon. Virksomheten på dette

feltet skal være i samsvar med NHMs øvrige prioriteringer innen samlingsvirksomhet,

forskning og undervisning. Innenfor disse rammene skal museet bidra til å imøtekomme

samfunnets behov for kunnskap innen feltet. Museets forskningssatsing knyttet til

naturmangfoldet skal som hovedsak finansieres eksternt.

F4 Evaluere virksomheten innen geologi

NHMs forskning i geologi knyttes opp mot satsinger med utgangspunkt innen Oslofeltets,

kontinentalsokkelens og nordområdenes geologi. Forskning innen georessurser/mineraler

konsentreres. Opprettholdelse av geologi som et av museets kjerneområder innen

forskning forutsetter betydelig kvalitetsheving og målbare resultater.

F5 Rekruttere dyktige forskere

Dokumenterte evner til å skaffe eksterne forskningsmidler og å bygge

samarbeidsrelasjoner skal vektlegges sterkere ved tilsettinger i vitenskapelige stillinger.

NHM skal arbeide for å rekruttere gode eksterne postdoktorer til sine forskergrupper.

Professor II stillinger skal brukes aktivt for å komplettere den vitenskapelig kompetanse og

bygge samarbeidsrelasjoner med gode eksterne forskergrupper.

F6 Skaffe til veie mer driftsmidler til forskning

Den enkelte forsker og forskergruppe har et selvstendig ansvar for å søke om eksterne

driftsmidler til forskning, men NHMs administrasjon og ledelse skal ha en koordinerende

rolle og bidra med støttefunksjoner i søknadsarbeidet. NHM vil stimulere til større felles søknader om forskningsmidler.
F7 Gjennomføre strategiske satsinger

NHM ønsker å gjøre strategiske satsinger innen nasjonale og internasjonale

forskningsprogrammer (EU-programmer, bilaterale programmer og samarbeidsprosjekter

innen for eksempel WUN-nettverket).

F8 Gjennomføre faglig relevant og økonomisk lønnsom oppdragsforskning

NHM skal kunne påta seg oppdragsfinansiert virksomhet, forutsatt at denne har klar

relevans til museets kjernevirksomhet og -kompetanse. Slik virksomhet skal styrke museet

faglig og finansielt.

F9 Skape større rom for faglig nyutvikling

NHM har som ambisjon å være med i den internasjonale fagutviklingen. NHM må skape

bedre arenaer og møteplasser for faglige diskusjoner internt og invitere flere

gjesteforelesere og samarbeidspartnere som kan bidra med nye impulser og skape grobunn

for nye ideer og initiativ.

F10 Styrke forskerutdanningen

NHM vil bidra til utvikling av doktorgradsprogrammene i biologi og geologi og utvide den

eksisterende plattform for museets forskerskole. Veiledningen og oppfølgingen av

doktorgradsstipendiater skal styrkes for å sikre høy gjennomføringsgrad og god kvalitet på

doktorgradsavhandlinger.
